กสทช.เชื่อ ม.44 ลดการผิดชำระหนี้ไลเซ่นส์-ยกระดับผู้ประกอบการทีวีดิจิตอล
กสทช.เชื่อ การใช้ ม.44 ยืดเวลาจ่ายค่าไลเซ่นส์ ช่วยผ่อนปรนภาระค่าใช้จ่ายให้แก่ผู้ประกอบการทีวีดิจิตอล-ลดการผิดชำระหนี้ หวังยกระดับคอนเทนท์-เพิ่มอัตราค่าโฆษณา
21 ธ.ค. 2559

กสทช.เชื่อ การใช้ ม.44 ยืดเวลาจ่ายค่าไลเซ่นส์ ช่วยผ่อนปรนภาระค่าใช้จ่ายให้แก่ผู้ประกอบการทีวีดิจิตอล-ลดการผิดชำระหนี้ หวังยกระดับคอนเทนท์-เพิ่มอัตราค่าโฆษณา
นายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีที่ คสช.ใช้ ม.44 ขยายระยะเวลาในการจ่ายค่าไลเซ่นส์ของทีวีดิจิตอลเพื่อช่วยเหลือผู้ประกอบการซึ่งได้ขยายระยะเวลาออกไปอีก 6 งวด คืองวดที่ 4,5,6 เป็น 4,5,6,7,8 และ 9 รวมทั้งหมดเป็น 9 งวด นั้น ถือเป็นการผ่อนปรนภาระค่าใช้จ่ายให้แก่ผู้ประกอบการทีวีดิจิตอล
โดยในวันที่ 24 พฤษภาคม 2560 ผู้ประกอบการทีวีดิจิตอลจะต้องจ่ายค่าไลเซ่นส์งวดที่ 4 ซึ่งหากผู้ประกอบการทีวีดิจิตอลมีความประสงค์ที่จะชำระในเงื่อนไขเดิม ก็สามารถดำเนินการจ่ายได้ แต่หากประสงค์จะชำระในเงื่อนไขใหม่ให้มายื่นความประสงค์กับทางสำนักงานกสทช. โดยจะต้องจ่ายในดอกเบี้ยเท่ากับอัตราดอกเบี้ยตามนโยบายของธนาคารแห่งประเทศไทย
ส่วนในเรื่องกฎ Must Carry (การนำช่องสัญญาณภาคพื้นดินไปขึ้นบนสัญญาณดาวเทียม) กสทช.ได้สนับสนุนค่าใช้จ่ายให้เป็นระยะเวลา 3 ปี ประมาณปีละ 800 ล้านบาท โดยใช้เงินจากกองทุนของ กสทช.ในการจ่ายแทนทีวีดิจิตอล ซึ่งในส่วนนี้จะส่งอานิสงส์ไปถึงทีวีสาธารณะอีก 4 ช่องด้วย คือ กรมประชาสัมพันธ์ ,ช่อง5 ,ThaiPBS และ รัฐสภา
ทั้งนี้คาดว่ามาตรการดังกล่าวจะสามารถลดโอกาสในการผิดนัดชำระหนี้กับทางกสทช.ได้อย่างมีนัยสำคัญ “ผมคิดว่าทั้งเรื่องของ Must Carry และเรื่องแบ่งเบาภาระในการชำระเงิน นั้น จะส่งผลให้ผู้ประกอบการสามารถนำเงินสดที่เหลือไปพัฒนาคอนเทนท์ได้ ถือเป็นเรื่องที่สำคัญที่จะทำให้อัตราค่าโฆษณาเพิ่ม หรือทำให้ประชาชนเข้ามารับชมมากยิ่งขึ้น “ นายฐากร กล่าว